Spisak Adeleinih pjesama
Adele je engleska pjevačica i tekstopisac. Nakon što je potpisala ugovor s izdavačkom kućom XL Recordings u septembru 2006, počela je raditi na svom debitantskom studijskom albumu, 19, koji je izdan 2008. U to vrijeme Adele je dala doprinos kao gostujući vokal u pjesmi "My Yvonne" sa debitantskog studijskog albuma Jacka Peñatea, Matinée (2007). Prvi objavljeni singl s albuma 19 bio je "Chasing Pavements", koji je Adele napisala u saradnji s Egom Whiteom. Zajedno su napisali još dvije pjesme za ovaj album: "Melt My Heart to Stone" i "Tired". Također je sarađivala sa Sachom Skarbekom na singlu "Cold Shoulder" i snimila obradu pjesme Boba Dylana, "Make You Feel My Love". Međutim, većinu pjesama napisala je sama Adele, uključujući "Best for Last", "Crazy for You", "First Love" i "My Same", kao i debitantski singl, "Hometown Glory". Adele se pojavila kao gost u još jednoj Peñateovoj pjesmi, "Every Glance", s njegovog drugog studijskog albuma, Everything Is New, te u pjesmi "Water and a Flame" Daniela Merriweathera s njegovog drugog studijskog albuma, Love & War. Obje pjesme objavljene su 2009. Dvije godine kasnije Adele je izdala svoj drugi studijski album, 21. Osim ponovne saradnje s tekstopiscima s kojima je prethodno radila, sarađivala je i s nekoliko novih tekstopisaca i producenata. Vodeći singl s ovog albuma, "Rolling in the Deep", napisali su Adele i Paul Epworth. On je dosad dobio certifikat za sedmostruki platinasti tiraž od Udruženja diskografske industrije Amerike (RIAA) i dvije nagrade na 54. dodjeli "Grammyja": za zvučni zapis godine i pjesmu godine. Adele i Epworth također su zajedno napisali pjesme "He Won't Go" i "I'll Be Waiting". Adele je sarađivala sa Danom Wilsonom na drugom singlu s ovog albuma, "Someone Like You". S Fraserom T Smithom napisala je "Set Fire to the Rain", a s Ryanom Tedderom "Rumour Has It" i "Turning Tables". Ponovo je sarađivala s Whiteom na pjesmi "Take It All". U oktobru 2012. izdala je pjesmu "Skyfall", koju je napisala zajedno s Epworthom za istoimeni film o Jamesu Bondu. Njen treći album, 25, izdan je 2015. S Epworthom je napisala pjesme "I Miss You" i "Sweetest Devotion", a sa Gregom Kurstinom "Hello", "Million Years Ago" i "Water Under the Bridge".